খেলা কাল, তবে আজই লিগ-শিল্ড চ্যাম্পিয়ন হতে পারে মোহনবাগান

কলকাতা: রবিবার যুবভারতী ক্রীড়াঙ্গনে ওড়িশা এফসির বিরুদ্ধে খেলা রয়েছে মোহনবাগান সুপার জায়ান্টের (Mohun Bagan SG)। এই ম্যাচ জিতলেই লিগ-শিল্ড (ISL League-Shield) চ্যাম্পিয়ন হবে হোসে মোলিনার (Jose Molina) দল। তবে আজ, শনিবার মাঠে নামার আগেই চ্যাম্পিয়ন হয়ে যেতে পারে সবুজ-মেরুন ব্রিগেড। কেরালা ব্লাস্টার্সের বিরুদ্ধে আজ গোয়া এফসি (Goa FC) হারলেই বাগানের লিগ-শিল্ড নিশ্চিত।

২১ ম্যাচে মেরিনারদের সংগ্রহ ৪৯ পয়েন্ট। দ্বিতীয় স্থানে থাকা গোয়া ২০ ম্যাচে ৩৯ পয়েন্ট পেয়েছে। গোয়া যদি তাদের বাকি চারটে ম্যাচ জেতে, তাদের পয়েন্ট হবে ৫১। আর রবিবার শুভাশিস বসুর (Shubhashis Bose) দল জিতলে ৫২ পয়েন্ট নিয়ে চ্যাম্পিয়ন। তবে গোয়া যদি আজ কেরালার কাছে হারে, তাহলে বাগান শিবিরে আজই উৎসব শুরু হয়ে যাবে। কারণ সেক্ষেত্রে বাকি তিন ম্যাচ জিতলেও গোয়ার সর্বোচ্চ পয়েন্ট হবে ৪৮।

আরও পড়ুন: সুস্থ হচ্ছেন প্যাট কামিন্স, লক্ষ্য আইপিএল ২০২৫

এই মরসুমে চ্যাম্পিয়ন হওয়ার মতোই খেলেছে মোহনবাগান। ২১টি ম্যাচের মধ্যে হার হয়েছে মাত্র দুটি ম্যাচে, ড্র করেছে চারবার এবং জিতেছে ১৫টি খেলায়। শুধু পয়েন্ট সংগ্রহ করাই নয়, বাগান ব্রিগেড বেশিরভাগ ম্যাচেই দাপট দেখিয়ে জিতেছে। এ পর্যন্ত আইএসএলে ৪২টি গোল করেছেন জেমি ম্যাকলারেনরা (Jamie McLaren) যা লিগের সর্বোচ্চ। আবার গোল হজম করেছে ১৪টি যা লিগের সর্বনিম্ন।

কোনও সন্দেহ নেই, দল গড়তে মোটা টাকা খরচ করেছেন সঞ্জীব গোয়েঙ্কা। সেই টাকা জলে যায়নি। বাগানের স্কোয়াডে গভীরতা এতটাই যে একাধিক চোট-আঘাত সত্ত্বেও তরতর করে এগিয়ে গিয়েছে পালতোলা নৌকা। লিগ-শিল্ড জয় নিশ্চিতকরে মোলিনার পরের লক্ষ্য নিশ্চয়ই আইএসএল ট্রফি জয়, যা গতবার মুম্বই সিটি এফসির কাছে খোয়াতে হয়েছিল গত মরসুমে।